## Pravilnik o izmjenama i dopunama Pravilnika o mjerama za sprječavanje unošenja i širenja štetnog organizma - Anoplophora chinensis (Forster)

### NN 62/2011 (6.6.2011.), Pravilnik o izmjenama i dopunama Pravilnika o mjerama za sprječavanje unošenja i širenja štetnog organizma - Anoplophora chinensis (Forster)

MINISTARSTVO POLJOPRIVREDE, RIBARSTVA I RURALNOG RAZVOJA

1388

Na temelju članka 11. stavka 5., članka 14. stavka 4. i članka 50. Zakona o biljnom zdravstvu (»Narodne novine« br. 75/05) ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O MJERAMA ZA SPRJEČAVANJE UNOŠENJA I ŠIRENJA ŠTETNOG ORGANIZMA –

*Anoplophora chinensis* (Forster)[[1]](#footnote-29081-1)

Članak 1.

U Pravilniku o mjerama za sprječavanje unošenja i širenja štetnog organizma – Anoplophora chinensis (Forster) (»Narodne novine« br. 59/10), naslov iznad članka 3. i članak 3. mijenjaju se i glase:

»Zahtjevi pri unošenju određenog bilja iz trećih zemalja osim iz Kine

Članak 3.

Određeno bilje podrijetlom iz trećih zemalja za koje je poznato da je u njima prisutan štetni organizam, isključujući ono podrijetlom iz Kine, dopušteno je unositi u Republiku Hrvatsku samo:

a) ako su ispunjeni posebni zahtjevi iz točke 1. odjeljka I.(A) Priloga I., koji je tiskan uz ovaj Pravilnik i njegov je sastavni dio;

b) ako je, ne dovodeći u pitanje fitosanitarni pregled u skladu sa Zakonom o biljnom zdravstvu[[2]](#footnote-29081-2) (»Narodne novine«, br. 75/05) (u daljnjem tekstu: Zakon) i Pravilnikom o mjerama za sprječavanje unošenja i širenja organizama štetnih za bilje, biljne proizvode i druge nadzirane predmete i mjerama suzbijanja tih organizama[[3]](#footnote-29081-3) (»Narodne novine«, br. 74/06 i 84/10), pri unošenju obavljen detaljan službeni pregled u skladu s točkom 2. odjeljka I.(A) Priloga I. ovoga Pravilnika pri čemu nisu pronađeni znakovi prisutnosti štetnog organizma.«

Članak 2.

Iza članka 3. dodaju se naslovi i članci 3.a i 3.b koji glase:

»Zabrana unošenja određenog bilja podrijetlom iz Kine

Članak 3.a

Zabranjuje se unošenje u Republiku Hrvatsku određenog bilja iz članka 2. ovoga Pravilnika podrijetlom iz Kine.

Unošenje određenog bilja podrijetlom iz Kine

Članak 3.b

(1) Određeno bilje podrijetlom iz Kine dopušteno je unositi u Republiku Hrvatsku samo:

a) ako su ispunjeni posebni zahtjevi iz točke 1. odjeljka I.(B) Priloga I. ovoga Pravilnika;

b) ako je, ne dovodeći u pitanje fitosanitarni pregled u skladu sa Zakonom i Pravilnikom iz članka 3. podstavka b) ovoga Pravilnika pri unošenju obavljen detaljan službeni pregled u skladu s točkom 2. odjeljka I.(B) Priloga I. ovoga Pravilnika pri čemu nisu pronađeni znakovi prisutnosti štetnog organizma;

c) ako mjesto proizvodnje tog bilja:

(i) je upisano pod jedinstvenim upisnim brojem kojeg mu dodjeljuje kineska nacionalna služba nadležna za zdravstvenu zaštitu bilja;

(ii) je obuhvaćeno u najnovijem važećem upisniku koji Europska komisija (u daljnjem tekstu: Komisija) redovito dostavlja državama članicama u skladu sa stavkom 2. ovoga članka;

(iii) u prethodne dvije godine nije bilo obuhvaćeno u izvješću Komisije o brisanju iz upisnika u skladu sa stavkom 2. ovoga članka, koji Komisija dostavlja državama članicama;

(iv) u prethodne dvije godine nije bilo obuhvaćeno u izvješću Komisije u skladu sa stavcima 3. i 4. ovoga članka, koji Komisija dostavlja državama članicama.

(2) Komisija izvješćuje države članice o upisniku mjesta proizvodnje koji je uspostavila kineska nacionalna služba za zaštitu bilja u skladu s točkom 1.(b) odjeljka I.(B) Priloga I. ovoga Pravilnika.

Kineska nacionalna služba za zaštitu bilja briše iz upisnika mjesto proizvodnje bilo u slučaju da to mjesto više ne ispunjava zahtjeve iz točke 1.(b) odjeljka I.(B) Priloga I. ovoga Pravilnika ili u slučaju da je Komisija dostavila Kini dokaze o prisutnosti štetnog organizma pri unošenju određenog bilja koje potječe iz tog mjesta proizvodnje. Upisnik s najnovijim podacima kineska služba za zaštitu bilja dostavlja Komisiji koja o tome izvješćuje države članice na informativnim internetskim stranicama.

Kineska nacionalna služba za zaštitu bilja upisuje u upisnik mjesto proizvodnje kad utvrdi da to mjesto proizvodnje udovoljava zahtjevima iz točke 1.(b) odjeljka I.(B) Priloga I. ovoga Pravilnika. Upisnik s najnovijim podacima kineska služba za zaštitu bilja dostavlja Komisiji i prilaže potrebna objašnjenja. Komisija izvješćuje države članice o najnovijoj verziji upisnika i, kada je to potrebno, o priloženim objašnjenjima, na informativnim internetskim stranicama.

Putem informativnih internetskih stranica Komisija omogućuje javnosti pristup najnovijoj verziji upisnika.

(3) Ako se prilikom obveznih zdravstvenih pregleda na upisanim mjestima proizvodnje kao što je navedeno u točkama (ii), (iii) i (iv) iz točke 1.(b) odjeljka I.(B) Priloga I. uoči prisutnost štetnog organizma, kineska nadležna služba za zaštitu bilja dužna je odmah o svom nalazu obavijestiti Komisiju koja o tome izvješćuje države članice putem informativnih internetskih stranica.

Putem informativnih internetskih stranica Komisija omogućuje javnosti pristup ovim informacijama.

(4) Kad Komisija ima dokaze iz drugih izvora osim onih iz stavaka 2. i 3. ovoga članka da mjesto proizvodnje upisano u upisnik nije u skladu s točkom 1.(b) odjeljka I.(B) Priloga I. ovoga Pravilnika ili da je štetni organizam pronađen na određenim biljkama uvezenim iz takvog mjesta proizvodnje, Komisija o tome izvješćuje države članice putem informativnih internetska stranica.

Putem informativnih internetskih stranica Komisija omogućuje javnosti pristup ovim informacijama.«

Članak 3.

U Prilogu I. odjeljak I. »Zahtjevi pri unošenju« zamjenjuje se novim odjeljkom I.

Članak 4.

U članku 9. iza riječi: »u članku 3.« dodaju se riječi: »i 3.b«.

Članak 5.

Odredba članka 3.a prestaje važiti danom pristupa Republike Hrvatske Europskoj uniji.

Stupanje na snagu

Članak 6.

(1) Ovaj Pravilnik stupa na snagu osmog dana od dana objave u »Narodnim novinama«.

(2) Iznimno od stavka 1. ovoga članka, članak 3.b ovoga Pravilnika stupa na snagu danom pristupa Republike Hrvatske Europskoj uniji.

Klasa: 011-02/10-01/209

Urbroj: 525-02-2-0023/11-14

Zagreb, 31. svibnja 2011.

Potpredsjednik Vlade

Republike Hrvatske i ministar poljoprivrede, ribarstva i ruralnog razvoja

Petar Čobanković, v. r.

PRILOG I.

I. ZAHTJEVI PRI UNOŠENJU

A – Unošenje određenog bilja podrijetlom iz trećih zemalja

1. Ne dovodeći u pitanje odredbe iz Popisa III., dijela A, točke 9., 16. i 18. i Popisa IV., dijela A, odjeljka I., točke 14., 15., 17., 18., 19.2., 20., 22.1., 22.2., 23.1., 23.2., 32.1., 32.3., 33., 34., 36.1., 39., 40., 43., 44. i 46. Pravilnika3 iz članka 3. podstavka b) ovoga Pravilnika određeno bilje podrijetlom iz trećih zemalja, osim iz Kine, za koje je poznato da je u njima prisutan štetni organizam mora pratiti fitosanitarni certifikat u skladu sa Zakonom2 i Pravilnikom iz članka 3. podstavka b) ovoga Pravilnika, a u rubrici »Dopunska izjava« fitosanitarnog certifikata mora biti navedeno:

(a) da je bilje tijekom svoga cijelog životnog ciklusa raslo na mjestu proizvodnje koje je registrirala i nadzirala nacionalna služba nadležna za zdravstvenu zaštitu bilja zemlje podrijetla, i da se to mjesto proizvodnje nalazi u nezaraženom području koje je nadležna služba uspostavila u skladu s odgovarajućim Međunarodnim normama za fitosanitarne mjere. U rubrici »Mjesto podrijetla« fitosanitarnog certifikata mora biti upisan naziv nezaraženog područja; ili (b) da je bilje tijekom razdoblja od najmanje dvije godine prije izvoza raslo na mjestu proizvodnje za koje je u skladu s odgovarajućim Međunarodnim normama za fitosanitarne mjere utvrđeno da nije zaraženo štetnim organizmom:

(i) koje je registrirala i nadzirala nacionalna služba za zdravstvenu zaštitu bilja zemlje podrijetla, i

(ii) na kojem su godišnje obavljena najmanje dva službena pregleda u odgovarajuće vrijeme i pri čemu nisu pronađeni znakovi prisutnosti štetnog organizma; i

(iii) gdje je bilje raslo na mjestu:

– koje je fizički potpuno zaštićeno od unošenja štetnog organizma; ili

– na kojem se obavljaju odgovarajuća preventivna tretiranja i koje je okruženo sigurnosnim područjem širine najmanje 2 km unutar kojeg se godišnje u odgovarajuće vrijeme obavljaju službena istraživanja radi otkrivanja znakova prisutnosti štetnog organizma. U slučaju otkrivanja znakova prisutnosti štetnog organizma, odmah se poduzimaju mjere iskorjenjivanja radi ponovnog uspostavljanja nezaraženoga sigurnosnog područja.

(iv) na kojem je neposredno prije izvoza obavljen detaljan službeni pregled bilja radi otkrivanja mogućih znakova prisutnosti štetnog organizma, osobito na korijenju i stabljikama bilja. Pregled uključuje uzimanje uzoraka ciljanom destrukcijskom metodom odnosno metodom u kojoj je neizbježno da se biljka iz koje se uzorak uzima uništi. Veličina uzorka za pregled mora biti takva da omogući otkrivanje barem 1% zaraze sa stupnjem sigurnosti od 99%.

2. Određeno bilje uvezeno u skladu s točkom 1. ovoga odjeljka mora biti detaljno pregledano na mjestu ulaska ili na odredištu koje je odobreno u skladu s Pravilnikom o minimalnim uvjetima za obavljanje provjera identiteta i zdravstvenog stanja bilja, biljnih proizvoda i drugih nadziranih predmeta koji se unose iz trećih zemalja, kad se te provjere obavljaju na mjestima koja nisu mjesta ulaska[[4]](#footnote-29081-4) (»Narodne novine«, br. 100/07). Prilikom obavljanja pregleda primjenjuju se metode koje osiguravaju pronalaženje bilo kakvih znakova prisutnosti štetnog organizma, osobito na korijenju i stabljikama bilja. Pregled uključuje uzimanje uzoraka ciljanom destrukcijskom metodom odnosno metodom u kojoj je neizbježno da se biljka iz koje se uzorak uzima uništi. Veličina uzorka za pregled mora biti takva da omogući otkrivanje barem 1% zaraze sa stupnjem sigurnosti od 99%.

B – Unošenje određenog bilja podrijetlom iz Kine

1. Ne dovodeći u pitanje odredbe iz Popisa III., dijela A, točke 9., 16. i 18. i Popisa IV., dijela A, odjeljka I., točke 14., 15., 17., 18., 19.2., 20., 22.1., 22.2., 23.1., 23.2., 32.1., 32.3., 33., 34., 36.1., 39., 40., 43., 44. i 46. Pravilnika3 iz članka 3. podstavka b) ovoga Pravilnika određeno bilje podrijetlom iz Kine, za koje je poznato da je u njima prisutan štetni organizam mora pratiti fitosanitarni certifikat u skladu sa Zakonom2 i Pravilnikom iz članka 3. podstavka b) ovoga Pravilnika, a u rubrici »Dopunska izjava« fitosanitarnog certifikata mora biti navedeno:

(a) da je bilje tijekom svoga cijeloga životnog ciklusa raslo na mjestu proizvodnje koje je registrirala i nadzirala nacionalna kineska služba nadležna za zdravstvenu zaštitu bilja, i da se to mjesto proizvodnje nalazi u nezaraženom području koje je kineska nadležna služba uspostavila u skladu s odgovarajućim Međunarodnim normama za fitosanitarne mjere. U rubrici »Mjesto podrijetla« fitosanitarnog certifikata mora biti upisan naziv nezaraženog područja; ili

(b) da je bilje tijekom razdoblja od najmanje dvije godine prije izvoza raslo na mjestu proizvodnje za koje je u skladu s odgovarajućim Međunarodnim normama za fitosanitarne mjere utvrđeno da nije zaraženo štetnim organizmom:

(i) koje je registrirala i nadzirala kineska nacionalna služba za zdravstvenu zaštitu bilja, i

(ii) na kojem su godišnje obavljena najmanje dva službena pregleda u odgovarajuće vrijeme i pri čemu nisu pronađeni znakovi prisutnosti štetnog organizma; i

(iii) gdje je bilje raslo na mjestu:

– koje je fizički potpuno zaštićeno od unošenja štetnog organizma; ili

– na kojem se obavljaju odgovarajuća preventivna tretiranja i koje je okruženo sigurnosnim područjem širine najmanje 2 km unutar kojeg se godišnje u odgovarajuće vrijeme obavljaju službena istraživanja radi otkrivanja znakova prisutnosti štetnog organizma. U slučaju otkrivanja znakova prisutnosti štetnog organizma, odmah se poduzimaju mjere iskorjenjivanja radi ponovnog uspostavljanja nezaraženoga sigurnosnog područja.

(iv) na kojem je neposredno prije izvoza obavljen detaljan službeni pregled bilja radi otkrivanja mogućih znakova prisutnosti štetnog organizma, osobito na korijenju i stabljikama bilja. Pregled uključuje uzimanje uzoraka ciljanom destrukcijskom metodom odnosno metodom u kojoj je neizbježno da se biljka iz koje se uzorak uzima uništi. Veličina uzorka za pregled mora biti takva da omogući otkrivanje barem 1% zaraze sa stupnjem sigurnosti od 99%.

(c) upisni broj mjesta proizvodnje.

2. Određeno bilje uvezeno u skladu s točkom 1. ovoga odjeljka mora biti detaljno pregledano na mjestu ulaska ili na odredištu koje je odobreno u skladu s Pravilnikom o minimalnim uvjetima za obavljanje provjera identiteta i zdravstvenog stanja bilja, biljnih proizvoda i drugih nadziranih predmeta koji se unose iz trećih zemalja, kad se te provjere obavljaju na mjestima koja nisu mjesta ulaska. Prilikom obavljanja pregleda primjenjuju se metode koje osiguravaju pronalaženje bilo kakvih znakova prisutnosti štetnog organizma, osobito na korijenju i stabljikama bilja. Pregled uključuje uzimanje uzoraka iz svake partije ciljanom destrukcijskom metodom odnosno metodom u kojoj je neizbježno da se biljka iz koje se uzorak uzima uništi. Veličina uzorka za pregled mora biti takva da omogući otkrivanje barem 1% zaraze sa stupnjem sigurnosti od 99%.

Uzimanje uzoraka destrukcijskom metodom iz prvog stavka ove točke određuje se prema tablici:

|  |  |
| --- | --- |
| Broj biljaka u partiji | Stupanj uzimanje uzoraka destrukcijskom  metodom (broj biljaka koje moraju biti posječene) |
| 1 – 4500 | 10% od veličine partije |
| > 4500 | 450 |

[[1](#footnote-29081-1-backlink)] Pravilnikom se preuzimaju odredbe Odluke Komisije 2010/380/EZ od 7. srpnja 2010. kojom se mijenja i dopunjuje Odluka Komisije 2008/840/EZ od 7. studenoga 2008. o hitnim mjerama za sprječavanje unošenja u Zajednicu štetnog organizma – Anoplophora chinensis (Forster) i njegova širenja unutar Zajednice

[[2](#footnote-29081-2-backlink)] Zakonom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[3](#footnote-29081-3-backlink)] Pravilnikom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[4](#footnote-29081-4-backlink)] Pravilnikom se preuzimaju odredbe Direktive Komisije 2004/103/EZ od 7. listopada 2004. o provjerama identiteta i zdravstvenog stanja bilja, biljnih proizvoda i drugih nadziranih predmeta, navedenih u dijelu B, Priloga V. Direktive Vijeća 2000/29/EZ, koje se mogu obavljati na mjestima koja nisu mjesta ulaska u Zajednicu ili na mjestima koja su u blizini mjesta ulaska, te o podrobnim uvjetima za obavljanje tih provjera

Pravilnik, NN 62/2011-1388